הוועדה המשותפת לעניין סיום המו"מ עם העובדים להקמת מע"צ החדשה, כנסת 16, פרוטוקול מספר 1, 2004-12-21 13:30

דוד טל: שלום לכולם, אני מתכבד לפתוח את ישיבת ועדת המשנה של ועדת הכלכלה לעניין סיום המו"מ עם העובדים להקמת מע"צ החדשה.

דוד טל: לצערי עד לפני כשעה לא זכיתי לשיתוף פעולה, למרות שיושב ראש ועדת הכלכלה נתן מנדט לוועדת המשנה הזאת לבוא בדברים עם כל הנוגעים בדבר.

דוד טל: קבעתי פגישות עם כל הגורמים הרלוונטיים, ישבתי עם העובדים, עם עופר עיני, עם מנכ"ל מע"צ, אבל לצערי האוצר מצא לנכון – מהסיבות שלו, אולי אפילו בצדק – לא לשתף פעולה.

דוד טל: הבית הזה אמון על הפיקוח על הרשות המבצעת, אשר על כן אני חושב שכל גוף מהרשות המבצעת חייב להעמיד נתונים, פרטים וכל אינפורמציה נדרשת לבית הזה.

דוד טל: מועד הישיבה הזאת נקבע בהנחה שעד המועד הזה נהיה כבר אחרי הסכם.

דוד טל: בדיון הקודם אמר מר מועלם שתוך שבוע אפשר לסיים את ההסכם, אך לצערי, כפי שעיניכם רואות, אנחנו כבר ב-21 בחודש ועדיין הדברים לא מסוכמים.

דוד טל: גם מנכ"ל מע"צ אמר שעד ה-15 בחודש הכל ייסגר, אך המצב אינו כך ואנחנו עדיין עומדים בפני שוקת שבורה.

דוד טל: מנכ"ל משרד התחבורה, מר סלמן, אמר שהסכם כזה אפשר היה לסגור תוך שלושה-ארבעה חודשים.

דוד טל: בזמנו גם אני תהיתי מדוע הסכם כזה מתארך כל כך הרבה, אבל זה שייך כבר לעבר ואני לא רוצה לעסוק בו, אלא לראות איך מתקדמים.

דוד טל: ב-28 בחודש נקיים דיון נוסף בתקווה שבתאריך הזה כבר נגיע למנוחה ולנחלה ושיהיה הסכם.

דוד טל: מנהלת הוועדה תתאם סופית את התאריך עם כל הגורמים.

דוד טל: אנחנו צריכים להגיע לתאריך הזה כשההסכם כבר חתום.

דוד טל: אני אחזור על הדברים שאמר יושב-ראש ועדת הכלכלה – אין לי אלא להביע מורת רוח מהצורה ודרך ההתנהלות של כל הנושא הזה.

דוד טל: אני מקווה שאם בסופו של יום ייחתם הסכם וההסכם יהיה לטובת כל הצדדים, לפחות תהיה נחמה שבסוף בכל זאת הגענו לאיזשהו הסכם.

דוד טל: אני מבקש מנציג האוצר לעדכן היכן נמצאים הדברים.

רונן אלבג: המשא ומתן נמצא עתה בשלביו הסופיים.

רונן אלבג: הפערים בין הצדדים, כפי שאנחנו רואים אותם, אינם גדולים.

רונן אלבג: להערכתנו, אם כל הצדדים יראו נכונות ורצון טוב, עד סוף השנה ייחתם ההסכם.

רונן אלבג: זה לא תלוי רק בנו, אלא צריך את ההשתתפות של כל הגורמים.

רונן אלבג: בשעה זו ממש מתקיים דיון נוסף עם הסתדרות המהנדסים בהשתתפות רשות החברות, נציגי מע"צ ונציגי הממונה על השכר.

רונן אלבג: רוב הנושאים שהיו במשא ומתן מסוכמים, כמו למשל תנאי הפרישה – דמי קצבה ולא דמי קצבה – סגורים, מספר הפורשים ידוע, מספר המועברים לחברה אף הוא מסוכם.

דוד טל: יש גם רשימה שמית של אותם 180 איש?

רפי פריינטה: אין שום דבר.

רונן אלבג: הרשימה מוכנה וידוע מי האנשים.

רונן אלבג: מי שצריך לדעת יודע.

דוד טל: יושבים כאן נציגי העובדים, אבל גם הם לא יודעים.

דוד טל: נניח שהעובדים לא צריכים לדעת, אבל יושב-ראש הוועדה צריך לדעת?

דוד טל: אני חושב שהם צריכים לדעת לפני יושב-ראש הוועדה, מפני שהם מכירים את האנשים, הם יודעים למי יש בעיות, רפואיות ואחרות, ולכן אי אפשר להכניס אותם לרשימה הזאת או לרשימה הזאת.

דוד טל: נציגי העובדים מכירים את האנשים, אם הם באים ממשפחות מצוקה או לא עלינו ממשפחה שכולה, ולכן אי אפשר להכניס אותם לקטיגוריה מסוימת.

דוד טל: הם מכירים את העובדים, לא אני ולא אתה.

ברכה פרקש: אני סמנכ"לית למינהל במע"צ ועוסקת גם במע"צ-יחידת הסמך וגם במע"צ-החברה.

ברכה פרקש: בישיבה זו אני מייצגת את מר אלכס ויז'ניצר, שלא יכול היה להגיע לכאן, כי גם הוא נמצא במשא ומתן שמתנהל עתה.

ברכה פרקש: יש רשימה של 180 העובדים שיועברו והיא נמצאת אצל מר ויז'ניצר.

ברכה פרקש: סוכם שהרשימה תתפרסם במקביל לחתימת ההסכם, כאשר יהיה פרסום גם לנושא של תנאי הפרישה וגם לנושא של ניוד עובדים.

ברכה פרקש: אם הרשימה תתפרסם לפני כן, כל הדברים עשויים להשתבש.

דוד טל: האם ברגע שהרשימה תפורסם עדיין יהיה זמן לשנות את הרשימה?

ברכה פרקש: בוודאי.

חסן סאלח: הם רוצים לפרסם את הרשימה רק לאחר שייחתם ההסכם.

ברכה פרקש: למיטב ידיעתי מתכונת הפרסום של הרשימה סוכמה עם ההסתדרות.

דוד טל: נציג ההסתדרות, מר פריינטה, לא יודע מזה.

דוד טל: אם תאמרי שהוא לא יודע, אבל יושב-ראש הוועד יודע, ניחא, אבל גם הוא לא יודע.

רפי פריינטה: אני מדבר מידי פעם עם גברת פרקש והיא תמיד אומרת שאין עדיין רשימות.

רונן אלבג: העניין סוכם עם מר עופר עיני.

דוד טל: אני מנסה ליצור אווירה טובה עד לחתימת ההסכם, אבל יש דברים שעם כל הכבוד, גם אם העובדים האלה שותקים כאן, אני מרגיש שאני חייב לייצג אותם, ולא בגלל שאני בא מסיעת עם אחד, אלא מתוקף היותי יושב-ראש ועדת המשנה.

דוד טל: אני חושב שנכון וראוי שכשיש דבר מעוות, יש לתקנו.

דוד טל: אם מר עיני יודע, גם מר פריינטה ויושב-ראש הוועד היו צריכים לדעת.

דוד טל: יושב-ראש הוועד יכול להבטיח לכם שזה יישאר במסגרת סגורה, אבל הוא גם יכול לומר לכם שלא ייתכן שאנשים מסוימים יהיו בקטיגוריה הזאת.

ברכה פרקש: הנושא סוכם עם מר עופר עיני בישיבה שהיתה עמו.

ברכה פרקש: מר עיני קיבל גם רשימה של בעלי תפקידים – לא שמות – שאמורים להיות במסגרת ה-180.

דוד טל: ההגדרה של התפקיד אינה מעניינת אותי, מעניין אותי האיש עצמו, כלומר מי בסופו של יום יצטרך להיות בבית.

דוד טל: לא משנה לי אם האדם הוא סמנכ"ל, מנכ"ל, ראש אגף או ראש מחלקה, אלא חשוב לי לדעת שלאותו אדם אין בעיות מיוחדות.

דוד טל: אני מניח שלכל אחד יש בעיות, אבל יש אנשים שיש להם בעיות מאוד מיוחדות.

דוד טל: לכן אני חושב שיושב-ראש הוועד ונציג ההסתדרות צריכים לדעת את השמות הללו מבעוד יום, כדי לראות איך הם מסדרים את הדברים.

דוד טל: הם יודעים שצריכים להעביר 180 איש, אבל הם צריכים לדעת מי האנשים.

דוד טל: לכם הרי לא משנה מי האנשים, אלא להגיע למספר מסוים.

ברכה פרקש: כמו שהנושא של העברת ה-180 לא יארך יום אחד, כך גם הנושא של תנאי הפרישה וגם בנושאים הנוספים.

ברכה פרקש: לכן סוכם עם מר עיני שכל הנושאים האלה יפורסמו במועד אחד והמועד יהיה תום ההסכם.

ברכה פרקש: אני מאוד מקווה שתום ההסכם יהיה תוך מספר ימים.

דוד טל: כמה ימים?

ברכה פרקש: באותן ישיבות שאני נמצאת אני רואה שנשארו רק כמה ניואנסים כדי לסגור את ההסכם.

ברכה פרקש: אני מעריכה שזה יהיה תוך חמישה ימים עד שבוע.

דוד טל: שבעה ימים זה זמן סביר?

ברכה פרקש: אני מאמינה שכן ומקווה כך.

רונן אלבג: לאור מה שאנחנו רואים שבוע הוא זמן סביר לסיום המשא ומתן.

רונן אלבג: חלק מהסיבות שהמשא ומתן התעכב היה בגלל הלחימה החזקה של ההסתדרות למען העובדים.

רונן אלבג: המלחמה הזאת מאוד לגיטימית ומאוד הוגנת וצודקת ואנחנו מעריכים את זה מאוד.

רונן אלבג: אני רואה חשיבות רבה שכל הצדדים, לא רק אנחנו, יתגייסו למען ההשגה של ההסכם.

דוד טל: מה הדברים שנשארו עדיין פתוחים וטרם סוכמו?

רונן אלבג: גם בדברים שאמרתי שסוכמו, בכל נושא יש עדיין איזשהו ניואנס קטן שעדיין לא נסגר.

רונן אלבג: נשארו מעט מאוד דברים.

דוד טל: אתה יכול לעבור לשירות הדיפלומטי בלי כל בעיה.

דוד טל: למען הגילוי הנאות אני צריך לומר שלפני כשעה ישבתי עם מר מועלם ואתמול גם דיברתי איתו בטלפון.

דוד טל: לצערי, כשהגעתי לנוה-אילן, במטרה לבוא בדברים עם כל הגורמים הרלוונטיים, לא יצא לי לשבת עם מר מועלם, מסיבות שלו.

דוד טל: אבל עוד לא הספקתי להגיע ליושב-ראש הוועדה כאן והוא כבר קיבל דיווח שאני תוקע את המשא ומתן, מכניס מקלות בגלגליו והופך להיות איזושהי אבן נגף במשא ומתן.

דוד טל: מאז ניתקתי מגע וחיכיתי ליום שהם יבואו לכאן.

דוד טל: אתמול דיברתי עם מר מועלם בטלפון והיום ישבתי אתו כשעה וקיבלתי ממנו דיווח מאוד כללי.

דוד טל: חשבתי שנציג האוצר יפרט כאן, כדי שהעובדים יידעו במה מדובר, כי מדובר בעתיד שלהם, של ילדיהם ומשפחתם.

דוד טל: אני חושב שהם זכאים לדעת מה הולך לקרות איתם.

חסן סאלח: אבל הם האחרונים לדעת את הדברים.

חסן סאלח: אנחנו לא יודעים מה סוכם ומה לא.

חסן סאלח: הם רוצים להעמיד אותנו בפני עובדה מוגמרת ולומר שכבר חתמו את ההסכם.

חסן סאלח: באחת הישיבות אף אמרו לנו שלא צריכים אותנו ושהם יכולים לחתום בלי העובדים, כך שהם יביאו לנו הסכם מוגמר ואם נרצה נקבל ואם לא – שנעשה מה שאנחנו רוצים.

דוד טל: מר פריינטה, אתה בקיא בפרטי ההסכם?

רפי פריינטה: הבוקר קיבלתי מכתב ואני יודע שמירב הסעיפים כמעט מסוכמים, אבל לא מסוכמים סופית, והם נסחבים כמעט כחודשיים.

רפי פריינטה: בשום סעיף אי אפשר לומר שיש סיכום סופי.

רפי פריינטה: שאלתי את מר עיני והוא אמר לי שאם הדברים היו גמורים, הוא היה אומר לי.

חסן סאלח: חשוב שתדעו שההסכמים שהם אומרים שהם כאילו מוסכמים עלינו, הוסכמו בלית ברירה ולא היתה לנו אפשרות אחרת.

דוד טל: מדובר בהחלטת ממשלה שהתקבלה בחודש ספטמבר ואנחנו גם יודעים מה השורה התחתונה שצריכה להיות.

דוד טל: במהלך הזה הוועד צריך להיות מעורה.

חסן סאלח: בהחלטת ממשלה לא נאמר שצריך לפטר אנשים.

חסן סאלח: נאמר שיש לסגור את מע"צ ומעבירים את העובדים לחברה חדשה.

חסן סאלח: הפכו כמה יחידות סמך לחברה ממשלתית והעבירו את העובדים.

דוד טל: אם רוצים לקיים את החלטת הממשלה, באיזשהו מקום צריך להתפשר.

דוד טל: אני מניח שאנשי האוצר לא גילו נדיבות לב סתם כך, מפני שהם אמרו שבאיזשהו מקום אתם שילמתם מחיר בזה שפיטרו אצלכם אנשים.

דוד טל: זה עניין של פשרה.

דוד טל: עכשיו השאלה היא אם העובדים מודעים לפרטי ההסכם ואני מבין שכרגע אתם לא מודעים.

רונן אלבג: תפקידה של ההסתדרות הוא ליידע את העובדים בפרטי המשא ומתן.

דוד טל: לא רציתי ללכת לפינה הזאת, אבל אם אתה רוצה אני אכנס אליה.

דוד טל: אתה צודק מאוד שתפקידה של ההסתדרות לעדכן את העובדים והתפקיד שלי כאן הוא לקבל את כל הפרטים הללו.

דוד טל: אתה חייב למסור לי את כל הפרטים.

דוד טל: לרשות המבצעת יש חובה כלפי הבית הזה.

דוד טל: לכן בוא לא נבדוק מה התפקיד של מי לעשות מה.

דוד טל: אנחנו מבקשים לבדוק איך מגיעים לכך שהעניין הזה יסוכם עד השבוע הבא על הצד הטוב ביותר.

רפי פריינטה: בכל ישיבה שיש לנו עם האוצר ועם הנציבות יש גם נציגות של ועד העובדים.

רפי פריינטה: ידוע לי שיש עדיין הרבה סעיפים פתוחים ומר עיני ישב עם כל ועד בנפרד.

רפי פריינטה: הוצעו כל מיני הצעות ומר עיני לקח על עצמו לסגור את הנושאים בנפרד עם האוצר.

רפי פריינטה: לפני שהגעתי לכאן שאלתי את מר עיני אם יש דברים שכבר מסוכמים והוא ענה לי שעדיין שום דבר לא סגור.

רפי פריינטה: המהנדסים יושבים היום לדיון ואני מניח ששאר הדברים יסוכמו עם האוצר ומר עיני בנפרד.

רפי פריינטה: ביום ראשון הבא תתקיים פגישה של נציגות העובדים עם מר עיני על כל הנושאים – גם הדברים שסוכמו וגם אלה שלא סוכמו.

דוד טל: נראה לך סביר, כנציג העובדים שאתה הנאמן שלהם ומייצג אותם, שהם לא יודעים מה מסוכם ומה לא, איזה ניואנסים משפטיים צריך לפתור, איזה ביטחונות יש לעובדים וכו'?

רפי פריינטה: יש 110 עובדים שאמורים לעבור למשרדי ממשלה אחרים כבר ב-1 בינואר.

רפי פריינטה: איך זה יכול להתבצע בתקופה כל כך קצרה?

ברכה פרקש: אתמול היה דיון יחד עם מר עיני, נציגים של משרד האוצר ונציבות שירות המדינה בנושא של ניוד עובדים.

ברכה פרקש: התקבלו החלטות לגבי הפעילות שתתבצע בשלב הראשון, במהלך החודשיים הראשוניים – ינואר ופברואר – לגבי הנושא של ניוד עובדים.

ברכה פרקש: אם לא נצליח לטפל בנושא הזה תוך חודשיים, תינתן אורכה של חודשיים נוספים.

ברכה פרקש: דובר שם על הרבה מאוד נושאים בהקשר של ניוד עובדים.

ברכה פרקש: מדובר ב-112 עובדים שינוידו, כל זה כמובן בכפוף ל-280 עובדים שיפרשו ובכפוף ל-180 עובדים שאמורים לעבור.

רחל מונסינגו: איפה אנחנו בכל הסיפור הזה?

דוד טל: עובד שיעבור מהחברה הישנה לחברה החדשה יעבור עם אותם תנאי פנסיה שהיתה לו בתקופה הקודמת?

ברכה פרקש: כן.

ברכה פרקש: יש הסכם לגבי רשת ביטחון שתינתן עד חמש שנים בצורה מדורגת.

דוד טל: שמענו שבחברה החדשה יסתפקו בפחות מ-180 איש.

דוד טל: ייתכן שכפשרה הגיעו ל-180, אבל בפועל צריך פחות.

דוד טל: מה יקרה עם עובד שאחרי ארבע או חמש שנים יפוטר?

ברכה פרקש: אותו עובד עדיין יישאר במסגרת של פנסיה תקציבית.

דוד טל: הוא לא יפסיד מזכויותיו גם אחרי חמש שנים?

דוד טל: אני מניח שבשנה הראשונה הוא יפסיד פחות, בשנייה יותר ובשלישית עוד יותר.

דוד טל: בשנה החמישית הוא יפסיד הכי הרבה, אבל מה יקרה בשנה השישית והלאה?

ברכה פרקש: אחרי השנה החמישית יפעלו בהתאם להסכם הקיבוצי כפי שייחתם עם נציגות העובדים.

דוד טל: זה אומר שלאף אחד מהעובדים שיעבור מחברה אחת לשנייה אין רשת ביטחון לתקופה ארוכה.

ברכה פרקש: רשת הביטחון היא עד חמש שנים.

רחל סובר: נאמר שרק מר ויז'ניצר יודע מה יש ברשימות.

רחל סובר: לגבי עובדי הכפיים נתנו לנו רשימה של 170 איש עם שמות ומספרי זהות.

רחל סובר: מדוע לא מביאים לידיעתנו את הרשימה של 180 עובדים שאמורים לפטר?

ברכה פרקש: לגבי ה-170 היתה הגדרה מוסכמת על נציבות שירות המדינה בשאלה מי הם עובדי כפיים ומי לא ולכן היה פשוט להוציא רשימה כזאת.

ברכה פרקש: הרשימה של העובדים המועברים נמצאת אצל מנכ"ל החברה החדשה והוא לא פרסם אותה.

דוד טל: גם רשימה כזאת פשוט להוציא.

ברכה פרקש: לא אמרתי שלא פשוט להוציא, אבל המנכ"ל לא פרסם אותה.

ברכה פרקש: בתיאום עם מר עופר עיני סוכם שהנושאים של תנאי הפרישה, רשימת עובדים מועברים ועובדים מנוידים תתפרסם מייד עם חתימת ההסכם.

רפי פריינטה: זה לא תקין.

חסן סאלח: רוצים לפרסם את הרשימות האלה רק לאחר חתימת ההסכם, כדי שלעובדים לא יהיה מה לומר או לעשות.

דוד טל: נאמר שלעובדים תהיה אפשרות להביע דעה לאחר פרסום הרשימה.

חסן סאלח: אם הרשימה תפורסם רק לאחר חתימת ההסכם, לא יהיה לנו שום כוח לפעול, משום שבעצם כבר יפצלו את העובדים לכמה כיוונים.

חסן סאלח: אם יש רשימה מוסכמת של 180 עובדים שיעברו לחברה החדשה, מדוע עדיין מזמינים אנשים לריאיון?

דוד טל: הם לא מכחישים שהם רוצים להוסיף עובדים.

חסן סאלח: הם טוענים שיהיו פחות מ-180.

דוד טל: אני שמעתי ממר ויז'ניצר שהוא מתכוון להביא עוד עובדים.

דוד טל: מר פריינטה, אני חושב שהתפקיד של ההסתדרות להעביר את המידע שיש לכם לעובדים.

דוד טל: העובדים צריכים לדעת, בוודאי יושב-ראש ועד העובדים, את כל פרטי המשא ומתן וההסכם.

רפי פריינטה: אנחנו עובדים בשקיפות מלאה.

רפי פריינטה: כל מה שאנחנו יודעים, עובר לעובדים.

דוד טל: אני חושב שחשוב מאוד שתשבו על הרשימות יחד עם יושב-ראש ועד העובדים.

חסן סאלח: לא מספיק שיביאו לידיעתנו את הרשימה, אלא צריך לתת לנו גם אפשרות לשנות.

דוד טל: לכן אני מבקש ממר פריינטה לבדוק אם הרשימה נמצאת אצל מר עיני, כדי שאפשר יהיה להעבירה לנציגות העובדים.

רפי פריינטה: הרשימה לא נמצאת בידי מר עיני.

דוד טל: רק המנכ"ל יודע אותה?

ברכה פרקש: כן.

רחל מונסינגו: והוא גם שהחליט עליה.

רחל מונסינגו: באחת הישיבות המנכ"ל ציין במפורש שהרשימה שהוא קובע זו תהיה הרשימה ואף אחד לא יכפה עליו לקבל עובד שהוא לא רוצה.

רחל מונסינגו: לפיכך גם אם ועד העובדים יגיד ש-X או Y אינם מתאימים, זה לא מעניין אותו.

חסן סאלח: לא יעזור לאף אחד שום דבר.

דוד טל: אני לא מכיר את הרשימה של העובדים שעתידים לעבור, אבל אני יכול להבטיח שאם יש אנשים שהם במצב אישי או משפחתי לא טוב, אני באופן אישי אעשה את הכל כדי שאנשים כאלה – עובדים במצוקה, משפחות שכולות, חולים וכד' – לא ייפגעו.

דוד טל: אני לא רוצה להיכנס לזה, אבל אם לא תהיה ברירה אני אעשה את זה.

דוד טל: בסופו של יום אנחנו צריכים להישאר אנושיים.

חסן סאלח: אנושיות זה הדבר שחסר במהלך הזה.

דוד טל: אני מקווה שיימצא לעניין הזה פתרון.

דוד טל: אני אנסה לדבר עם מר ויז'ניצר שיעביר את הרשימה למר סאלח ולמר פריינטה.

רחל סובר: הוא כנראה יעביר לך את הרשימה רק לאחר חתימת ההסכם.

דוד טל: יושב-ראש ועדת הכלכלה אמר בדיון הקודם שהוועדה הזאת אינה ועדה כוחנית, אבל היא יכולה להיות כוחנית.

דוד טל: עמדתי בראשות ועדת העבודה וכשרצינו להיות כוחניים, ידענו להיות כוחניים.

דוד טל: אני ממשיך את המסורת של היושב-ראש, מפני שאני לא רוצה לשנות ולסטות מהדרך שלו, אבל אנחנו יכולים להיות גם כוחניים.

דוד טל: אנחנו לא רוצים להיות כוחניים, אלא ענייניים.

דוד טל: אנחנו רוצים להיות גם אנושיים והיכן שיש בעיה ויש דבר שטעון תיקון, צריך לתקן אותו ולא בגלל זה שמישהו חושב שהיום הוא מנכ"ל או שמישהי חושבת שהיא מנהלת כוח אדם – אני מבקש מגברת פרקש לא לקבל את זה באופן אישי – הם יכולים לקבוע רשימה קשיחה ולומר "כזה ראה וקדש".

דוד טל: חד משמעית לא, זה לא יקרה.

חיים אליאס: האם בדקתם את הכדאיות של המהלך שהמנכ"ל מוביל להביא 120 או 130 עובדים מבחוץ, כאשר המבנה הארגוני של החברה מבוסס על 300 עובדים?

חיים אליאס: מפטרים עובדים שמשתכרים 3,000-4,000 שקל ויביאו במקומם עובדים שישתכרו לפחות פי שלושה או פי ארבעה.

חיים אליאס: האם ועדת הכלכלה בדקה את הצד הזה של הנושא ואם שווה בכלל לעשות את זה?

דוד טל: לא בדקנו את הנושא הזה ואני לא חושב שזה תפקידנו.

דוד טל: ייתכן שאם הייתם מבקשים מאתנו לפני שנה לבדוק את הנושא, יושב-ראש הוועדה היה מחליט להיכנס לעובי הקורה ולעקוב אחר הנושא.

דוד טל: כרגע אנחנו כמעט בסוף הדרך של המהלך, ברגע שצריך לסכם את הדברים.

דוד טל: אני, כחבר בבית הזה, צריך לבדוק שמה שנותנים לעובדים הוגן.

וענונו שלמה: אין דרך חזרה מהמהלך הזה?

דוד טל: לדעתי לא.

דוד טל: בכל דבר יכולה להיות דרך חזרה, אבל לא נראה לי שזה יקרה.

דוד טל: אני לא רוצה לומר שאם היו פה 30-40 חברי ועד שהם חברי מרכז מפלגת עבודה ועוד 30 עובדים שהם חברי מרכז ליכוד, לא היה בכוחם לשנות גם החלטה כזאת.

דוד טל: כבר ראינו דברים כאלה.

דוד טל: אנשי האוצר הביאו החלטה – אולי אפילו החלטה טובה – לאחד רשויות והיו חברי מרכז שהשפיעו על השרים ולא התקבלה החלטה כזאת.

רחל מונסינגו: נניח שלא ייחתם הסכם עד ה-31 בדצמבר, מה יקרה אז?

דוד טל: זה גרוע מאוד.

דוד טל: אני לא יודע מה יהיה מעמדכם מבחינה משפטית, אבל באיזשהו מקום אתם תהיו תלויים באוויר.

דוד טל: אנשי האוצר יוכלו בעצם לקבוע את תנאי הפרישה ולא תוכלו לעשות כלום.

דוד טל: אני לא רוצה להגיע למצב כזה, מה גם שהוועדה הזאת לא תיתן לזה לקרות.

דוד טל: אנחנו רוצים לתת את כל הזמן לאנשי האוצר וההסתדרות לנהל משא ומתן ולהעניק את מיטב הזכויות לעובדים.

רונן אלבג: אין לנו שום כוונה להגיע לשלב כזה.

רונן אלבג: המטרה היא לסיים את המשא ומתן עד סוף החודש.

חסן סאלח: אבל בתנאים שלכם.

חסן סאלח: אתם מציבים לנו תנאים ואומרים לנו לקחת, בין אם נרצה ובין אם לא.

רונן אלבג: אנחנו לא רוצים להגיע לשלב כזה, כי זה לא טוב לא לעובדים ולא לאחרים.

חיים אליאס: אני לא יודע איך אפשר לסיים את המשא ומתן עד סוף החודש בלי לעשות את זה על גב העובדים.

דוד טל: אני מוכרח לומר שבגלל העבר אני מפקפק בזה שניתן להגיע להסכם עד סוף החודש.

דוד טל: בתחילת החודש אמר מר מועלם שעד ה-5 בדצמבר ההסכם יהיה גמור.

דוד טל: מר ויז'ניצר אמר שעד ה-15 בחודש, העסק גמור.

דוד טל: כפי שאמרתי בתחילת דבריי, אנחנו כבר אחרי ה-15 לחודש והעסק לא סגור.

דוד טל: מר סאלח אומר כאן שכל הנושא של כוח אדם לא יכול להיסגר מהיום למחר וגברת פרקש אומרת שצריך עוד חודשיים.

ברכה פרקש: סוכם שנושא הניוד יטופל במהלך חודשיים.

דוד טל: זה אומר שזה לא ייסגר עד סוף החודש.

רפי פריינטה: מר עיני מנהל את המשא ומתן מטעם ההסתדרות ואני מאמין שעד יום ראשון ייסגרו את הדברים.

דוד טל: אני חושב שנציגי ההסתדרות צריכים לשבת עם נציגות העובדים ולומר להם מה יש ומה אין.

דוד טל: מר אלבג דיבר על ניואנסים משפטיים כאלה ואחרים וגם על הביטחונות להסדרי הפנסיה וכו' שעדיין לא סוכמו.

דוד טל: אני חושב שזו אינפורמציה שאתם חייבים להעביר לעובדים, כדי שיידעו איפה הם נמצאים ואם יש להם השגות על דברים מסוימים הם יוכלו להעביר לכם ואתם תעלו אותם בהמשך המשא ומתן.

חסן סאלח: לא נותנים לנו להביע את ההשגות שלנו, אלא אומרים: זה מה יש.

חסן סאלח: אם תרצו – תקבלו.

שלום תורג'מן: אני קורא לכולם לפקוח עיניים ושלא יגידו אחר כך שלא אמרנו.

שלום תורג'מן: אני, כמו רבים אחרים, עובדים בחברה 27-28 שנה ויש לנו משכנתא וילדים לחתן.

שלום תורג'מן: האם מישהו פה יישא באחריות למספר ההתאבדויות שיהיו בעקבות המהלך הזה?

שלום תורג'מן: לא יכול להיות שבמשך שלושים שנה נשרת את המדינה ויזרקו אותנו עם 3,000 שקל, מה גם שיש לנו בנים חיילים שאנחנו צריכים לסבסד אותם.

שלום תורג'מן: אל תגידו שלא אמרו לכם – יכול להיות מסע התאבדויות.

שלום תורג'מן: שמעתי את זה מהרבה עובדים ממורמרים.

דוד טל: אני מבין ללבך, אבל אני לא חושב שזו הדרך.

שלום תורג'מן: אף אחד שלא יאמר שלא היה מודע לזה.

שלום תורג'מן: כולנו כאן בעלי משפחות וכולם צריכים לתמוך בילדיהם.

שלום תורג'מן: כולנו שירתנו נאמנה את המדינה ונמשיך לשרת אותה.

שלום תורג'מן: אל תתנו להם להגיע לסוף הדרך.

דוד טל: לכן אנחנו צריכים לראות שאותם אנשים שיפוטרו יהיו כאלה שיוכלו לשאת את הצרה הגדולה הזאת.

שלום תורג'מן: אני לא יודע איך יוכלו לשאת את זה אם הם יצטרכו לחזור ללשכת הסעד.

שלום תורג'מן: הם עבדו 30 שנה ובסוף הם יחזרו עם ילדיהם ללשכת הסעד.

רונן אלבג: הדבר הזה עומד מול עינינו.

רונן אלבג: תנאי הפרישה שיינתנו לעובדים יהיו מופלגים.

אליאס חיים: כל אלה שמרוויחים 40,000 שקל בחודש לא רואים אותנו ממטר.

דוד טל: אנשי האוצר אמרו לי שבמקרה שלכם, בגלל המצב שלכם ובגלל המשכורות הנמוכות שלכם, שהן לא כמו המשכורות של אנשי רשות הדואר או מקורות או אל-על, התנאים שאתם אמורים לקבל הרבה יותר גבוהים מאשר כל ארגון אחר.

דוד טל: אני צריך לבדוק את הדברים האלה אם הם אכן כך.

אבינועם אוחיון: דובר על מתן רשת ביטחון למשך חמש שנים לעובדים אשר יעברו לחברה החדשה.

אבינועם אוחיון: זה דבר מצוין, אבל מדוע לא נותנים את אותה רשת ביטחון לעובדים שינוידו?

אבינועם אוחיון: הגיוני שעובד שעובר למקום עבודה חדש, גם אם הוא יהיה הטוב ביותר, ברגע שיהיו פיטורים באותו מקום, אותו עובד יהיה הראשון לצאת.

אבינועם אוחיון: לשם כך גם העובדים שינוידו זקוקים לרשת ביטחון.

ברכה פרקש: בישיבה שהתקיימה אתמול דובר גם על הנושא הזה.

ברכה פרקש: לעובדים שינוידו תינתן רשת ביטחון של שנה.

ברכה פרקש: כלומר, עובד אשר יעבור למשרד אחר וימצא את מקומו, מה טוב, אם לא ימצא את מקומו – תהיה לו רשת ביטחון.

דוד טל: הוא יוכל למצוא את מקומו, אבל הממונים עליו יכולים לא לרצות אותו.

ברכה פרקש: נכון.

ברכה פרקש: לכן סוכם שבמהלך שנה תהיה לו אפשרות לצאת באותם תנאים כפי שהיה יכול לקבל אילו יצא היום.

רונן אלבג: אני חושב שגלוי לכל שלא באים למהלך הזה עם חוסר אנושיות.

רונן אלבג: באנו לקראת העובדים בהרבה מאוד דברים.

רונן אלבג: היו לנו מלחמות פנימיות בתוך משרד האוצר כדי להשיג את הדברים האלה למען העובדים.

רונן אלבג: עשינו – ועדיין עושים – מאמצים מעל ומעבר כדי ששני הצדדים יהיו מרוצים.

דוד טל: תמיד אפשר לעשות יותר.

רחל מונסינגו: האם אנחנו יכולים לקבל מידע על הסכומים הללו?

דוד טל: אני סבור שמר עיני צריך להעביר את המידע למר פריינטה שצריך לשבת עם מר חסן סלאח ושאר נציגי העובדים.

דוד טל: ייתכן שיש דברים, כמו הרשימה למשל, שצריכים להישאר בין מר פריינטה לבין מר חסן, ויש דברים שלא רק שאתם זכאים לדעת אותם, אתם חייבים לדעת אותם.

רחל מונסינגו: מה עם תקציב מע"צ לשנת 2005?

צ'רלי סולומון: בעבר יחידת סמך היתה מתוקצבת בשלושה סעיפים תקציביים: פיתוח, אחזקה ותקציב שוטף.

צ'רלי סולומון: כל אחד מהסעיפים הללו תוקצב בנפרד.

צ'רלי סולומון: התקציב של מע"צ לשנת 2005 תוקצב רק בסעיף הפיתוח, אשר ממנו אמורים לממן גם את הפעילות השוטפת של החברה.

צ'רלי סולומון: כרגע אין שום סעיף שמתייחס להוצאות – אם יהיו הוצאות – של יחידת הסמך בשנת 2005.

דוד טל: זה אומר שבשנת 2005 הם לא יוכלו לפעול?

צ'רלי סולומון: אני רוצה להזכירכם שיחידת הסמך לא אמורה לפעול בשנת 2005.

צ'רלי סולומון: דיברתי עם אנשי אגף התקציבים בעניין והם מודעים לכך שאם וכאשר תהיה רשימה של 112 עובדים שינוידו למשרדים אחרים, ככל הנראה המדינה תצטרך לממן את ההוצאה בגין אותם עובדים במשך תקופת מה – זה יכול להיות חודש, יכול להיות שבוע או חודשיים.

צ'רלי סולומון: לצורך העניין, במסגרת אישור התקציב ל-2005 ייתכן מאוד שאגף התקציבים יצטרכו לתקצב תקציב מיוחד בגין הוצאות צפויות באמצעות היחידה עצמה עד שכל אותם דברים שסוכמו ייושמו.

דוד טל: מר אלבג, בדיון הבא שיתקיים ב-28 בחודש, אני מבקש לקבל הבהרות לגבי דבריו של מר סולומון.

דוד טל: אני מבקש לדעת גם מה המקור התקציבי לפיצויי הפרישה לעובדים, האם זה ממע"צ או ממשרד האוצר?

רונן אלבג: אני לא איש אגף התקציבים, אבל עד כמה שאני מבין הפיצויים יהיו מתקציב המדינה.

צ'רלי סולומון: אני יכול לומר שזה לא נמצא במסגרת התקצוב כפי שסוכם בין משרד התחבורה לבין אגף התקציבים לשנת 2005.

צ'רלי סולומון: כלומר, מה שתקצבנו הוא בגין הפעילות של הפיתוח והתחזוקה של רשת הכבישים וסכום מסוים שאמור לתת מענה לתפקוד של החברה במהלך שנת 2005.

ברכה פרקש: עד כמה שידוע לי יהיה תקציב נפרד לנושא של תנאי הפרישה.

דוד טל: אם מר ויז'ניצר שולח אותך כממלאת מקומו – וזה בסדר מבחינתי אם הוא לא יכול להגיע – הוא צריך לשלוח מי שבקיא גם בנושאים אחרים.

דוד טל: אני מבין שאת בקיאה בנושאי כוח אדם.

ברכה פרקש: מה שאמר מר סולומון לגבי נושא של ניוד עובדים, צריך להיות נכון גם לגבי עובדים נוספים שיבחרו בדרך של פרישה, כי אם נחתם הסכם ב-31 בדצמבר, הרי בוודאי שאי אפשר לפרוש ב-1 בינואר.

ברכה פרקש: זה לוקח זמן וגם את התקופה הזאת צריך לתקצב.

רחל מונסינגו: יש עובדים שעובדים מכוח חוזים שתוקפם יפוג עד ה-31 בדצמבר.

רחל מונסינגו: אם לא יחדשו להם את החוזה לפחות לעוד חודשיים-שלושה, עד אשר ייגמר כל התהליך, הם לא יוכלו לקבל משכורת.

רפי פריינטה: זה סוכם.

דוד טל: אני מניח שלגבי הדברים האלה נציגות העובדים צריכה לבוא בדברים עם מר פריינטה ומר עיני.

מל פולישוק-בלוך: בישיבה הקודמת הבנתי שמי שמקשה על חתימת ההסכם הם אנשי ההסתדרות.

דוד טל: נציג האוצר דיווח שיש התקדמות רבה.

דוד טל: אני חושב שהם מתקדמים לאט מאוד.

דוד טל: מר מועלם אמר שעד ה-5 בחודש העניין יסתיים ומר ויז'ניצר אמר שעד ה-15.

דוד טל: בכל מקרה עד עתה הם לא סיימו וכרגע אנחנו מאפשרים להם להמשיך במשא ומתן עד ה-28 לחודש, אז נקיים ישיבה נוספת בתקווה שכל הנושאים מסוכמים.

דוד טל: עלה כאן העניין של רשימת האנשים שיפוטרו.

דוד טל: עמדתי על כך שאנשי הוועד יקבלו את הרשימה, משום שלא ניתן לפטר כאלה שיש להם בעיה מיוחדת וראוי שכל שם ייבדק באופן אישי.

דוד טל: עד לרגע זה הרשימה סגורה אצל מנכ"ל מע"צ.

ברכה פרקש: יש כאן טעות.

ברכה פרקש: אין אצל המנכ"ל את רשימת האנשים שיפוטרו, אלא רשימת האנשים שיעברו.

דוד טל: אני מתקן – רשימת העובדים שיעברו ממע"צ הישנה למע"צ החדשה.

דוד טל: נכון להיום הוועד לא יודע לומר מי עובר ומי לא עובר.

מל פולישוק-בלוך: הבעיה של הוועד היא מי שמפוטר ולא עם מי שעובר.

מל פולישוק-בלוך: אם יודעים מי מפוטר ומי הולך למקומות אחרים בממשלה, אתה יכול לדעת מי עובר.

רפי פריינטה: כשהוחלט על פירוק מע"צ לקח על עצמו מר עיני – יושב-ראש הסתדרות עובדי המדינה - להוביל את המאבק באופן אישי.

רפי פריינטה: לחברינו במע"צ יש שכר נמוך ולכן הדרישות שלנו מהאוצר גבוהות יותר ומיוחדות יותר מאשר לגבי משרדים אחרים.

רפי פריינטה: על כך יש ויכוחים עם האוצר ועד שאנחנו מפצחים את האדונים מועלם ורכלבסקי, אנחנו צריכים לקיים עשרים דיונים.

רפי פריינטה: אני מקווה שאנחנו לקראת סיום.

דוד טל: לא נותר לכם זמן.

רפי פריינטה: אני יכול לומר לכם באחריות שאין אף משרד ממשלתי אחר שמקבל את התנאים שמקבלים אנשי מע"צ.

רפי פריינטה: במהלך כל תקופת המשא ומתן פעלנו בשקיפות.

רפי פריינטה: כל מה שדובר עם ההנהלה או עם האוצר דווח לעובדים.

דוד טל: אבל יש מצב שהעובדים לא יודעים מה קורה ואפילו אתה לא יודע.

דוד טל: לכן אני לא רואה את השקיפות פה.

רפי פריינטה: יש דברים שעדיין לא סוכמו.

מל פולישוק-בלוך: באיזה גובה יהיו אחוזי פיצויי הפרישה שהם יקבלו?

רפי פריינטה: קרוב ל-185%, לפי שנות ותק.

חסן סאלח: מר אלבג אמר שכביכול נותנים לנו תנאים מופלגים יחסית לשאר עובדי המדינה.

חסן סאלח: צריך לזכור שלכלל עובדי המדינה יש אפשרות לבחור בין פרישה מוקדמת בתנאים מועדפים או להמשיך לעבוד.

חסן סאלח: לנו אין את הבחירה הזאת, אלא מפטרים אותנו.

חסן סאלח: זה ההבדל הגדול.

רפי פריינטה: אני לא חושב שיש ארגון אחר שקיבל יותר ממה שאתם מקבלים.